《册立冠婚分封四咏 其二》
明代·梁斗辉

问竖曾闻日几回，龙楼深处正徘徊。招贤不藉留侯策，豫教常悬贾谊才。

鹤驭风清调玉烛，蓂阶气盎接蓬莱。微臣更有承华颂，留对君王次第开。

作者简介：梁斗辉，字忠旋。新会人。明神宗万历二十五年（一五九七）举人。为榷监诬，执逮系大理，在狱五年。与冯应京、华钰、何栋如四十馀人，讲学读书不辍。会四十二年赦，削籍归里，授徒大云寺。明年，给事中郭尚宾再疏复举人，诏赴礼闱，以禫服未除，不就道。明熹宗天启二年（一六二二），任湖广通城教谕，擢国子学正，迁太平同知，摄繁昌令，以事去官。林下二十馀年，卒，年九十。有《取士议》、《采珠议》等。清顾嗣协《冈州遗稿》卷四、清道光《新会县志》卷九有传。